钦定古今图书集成/明伦汇编/氏族典/第370卷 > 《廖用贤尚友录》 > 阎野
## 钦定古今图书集成/明伦汇编/氏族典/第370卷 > 《廖用贤尚友录》 > 阎野

按《青城县志》：“野，本县东关民。正德六年，流贼初起，野
夜梦关公召至庭下，嘱曰：‘城池有事，将以累尔，奈尔
力孱薄，吾为尔助之’。以指戳其右胁，惊醒，晨起，觉气
壮神旺，周身筋露，平时市井年相若，力相敌者即十
馀人，莫能当也。未几，流贼犯山东，远近骚动，当事者
选丁壮为防御计，野张空拳请试问曰：‘尔善射乎’？”曰：
“不能。”“善骑乎？”曰：“不能。”“然则何试？”曰：“吾善砖。”于是抡大
砖于百步外，一一中的，不爽尺寸，当事者以为神，月
给双粮，使守东门。贼至城下，攻东门甚急，野熟视之，
谓甲胄鲜明者，必头目也，一砖一堕马，顷刻创数十
人。贼大惊，诈以游兵攻南门，众随野走南门；又诈攻西门，众又随野走西门。贼始终驻东门未动，而野疲
于奔命矣。满城大呼，舁砖给阎野。贼闻野名。无何东
门破，贼入野被害。